Huisrowers skiet Kaapse leerling dood | Netwerk24
Huisrowers skiet Kaapse leerling dood
Deur Maygene de Wee 15 September 2021 11:07
Mihlali Funde, 'n matriekleerling aan die Rhodes High School in Mowbray, Kaapstad, is Vrydagaand tydens 'n huisroof by sy ouerhuis doodgeskiet.
Die 18-jarige Mihlali Funde, 'n leerling van die Rhodes High School in Mowbray, is Vrydag omstreeks 20:00 doodgeskiet tydens 'n huisbraak by sy ouerhuis in Mawisastraat, Lingelethu-Wes.
'n Tweede slagoffer, Odwa Tom (21), is op pad na die hospitaal dood.
Die skool het Maandag sy skok oor Funde se dood op sy Facebookblad uitgespreek en onder meer gesê sy dood maak wat reeds 'n moeilike jaar vir matrikulante is, net nog erger.
"Te midde die voorbereidingseksamen het ons gehoor dat een van ons matriekleerlinge, Mihlali Funde, verlede week in sy huis vermoor is.
"Ons skool, en veral die matrikulante, betreur die dood van 'n makker."
Kol. Andrè Traut, polisiewoordvoerder, het Dinsdag gesê Funde is op die toneel dood. Tom se ouers het hom hospitaal toe geneem, maar hy is onderweg dood.
"Drie verdagtes het met drie televisiestelle, 'n skootrekenaar en twee selfone gevlug. Niemand is nog in hegtenis geneem nie."
Traut vra dat mense met inligting oor die voorval die polisie se Stop Misdaadnommer – 0860 010 111 – skakel.
Meer oor: Mowbray | Rhodes High School | Mihlali Funde | Lingelethu-Wes | Kaapstad | Misdaad | Rooftog | Polisie | Matriekleerling | Huisrowers